### NN 141/2024 (9.12.2024.), Pravilnik o izvještavanju o održivosti za mirovinska osiguravajuća društva i mirovinske programe obveznog mirovinskog osiguranja

HRVATSKA AGENCIJA ZA NADZOR FINANCIJSKIH USLUGA

2316

Na temelju odredbi članaka 66.b st. 5. i 6., 66.f st. 5., 66.g st. 8., 66.h st. 3., 66.i st. 3. Zakona o mirovinskim osiguravajućim društvima (»Narodne novine« br. 22/2014, 29/2018, 115/2018 i 156/2023; dalje u tekstu: Zakon) Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 29. studenoga 2024. godine donosi

PRAVILNIK

O IZVJEŠTAVANJU O ODRŽIVOSTI ZA MIROVINSKA OSIGURAVAJUĆA DRUŠTVA I MIROVINSKE PROGRAME OBVEZNOG MIROVINSKOG OSIGURANJA

POGLAVLJE I.
 DEFINICIJE I OPĆE ODREDBE

Opće odredbe

Članak 1.

Ovim Pravilnikom uređuje se:

a) sadržaj i prikaz informacija o načelu »ne nanosi bitnu štetu«,

b) sadržaj, metodologija i prikaz informacija o pokazateljima održivosti i štetnim učincima na održivost,

c) sadržaj i prikaz informacija o promicanju okolišnih i/ili socijalnih obilježja i ciljeva održivih ulaganja mirovinskog programa obveznog osiguranja u informacijama koje se daju potencijalnim korisnicima mirovina i korisnicima mirovina, na mrežnim stranicama mirovinskog osiguravajućeg društva i u godišnjim izvještajima mirovinskog osiguravajućeg društva.

Definicije

Članak 2.

(1) Za potrebe ovog Pravilnika, primjenjuju se sljedeće definicije:

1. »financijska poduzeća« su:

a) UAIF kako je definiran zakonom kojim se uređuje osnivanje i poslovanje alternativnih investicijskih fondova

b) društvo za upravljanje kako je definirano zakonom kojim se uređuje osnivanje i poslovanje otvorenih investicijskih fondova s javnom ponudom

c) kreditna institucija kako je definirana zakonom kojim se uređuje osnivanje i poslovanje kreditnih institucija

d) investicijsko društvo kako je definirano zakonom kojim se uređuje tržište kapitala

e) društvo za osiguranje kako je definirano zakonom kojim se uređuje osnivanje i poslovanje društava za osiguranje i reosiguranje

f) društvo za reosiguranje kako je definirano zakonom kojim se uređuje osnivanje i poslovanje društava za osiguranje i reosiguranje

g) subjekti iz trećih država koji obavljaju aktivnosti istovjetne onima koje obavljaju subjekti iz podtočaka a) do f) i pod nadzorom su nacionalnih nadležnih tijela trećih država.

2. »nefinancijska poduzeća« su poduzeća koja nisu financijska poduzeća iz točke 1. ovoga stavka

3. »izloženost prema državi« znači izloženost prema središnjim državama, središnjim bankama i nadnacionalnim izdavateljima;

4. »okolišno održiva ekonomska djelatnost« znači ekonomska djelatnost koja ispunjava zahtjeve iz članka 3. Uredbe (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (dalje u tekstu: Uredba (EU) 2020/852);

5. »prijelazna ekonomska djelatnost« znači ekonomska djelatnost koja ispunjava zahtjeve iz članka 10. stavka 2. Uredbe (EU) 2020/852;

6. »omogućujuća ekonomska djelatnost« znači ekonomska djelatnost koja ispunjava zahtjeve iz članka 16. Uredbe (EU) 2020/852.

(2) Ostali pojmovi korišteni u ovom Pravilniku imaju isto značenje kao u važećem Zakonu o mirovinskim osiguravajućim društvima (dalje u tekstu: Zakon).

Opća načela prikaza informacija

Članak 3.

(1) Mirovinsko osiguravajuće društvo je dužno informacije propisane ovim Pravilnikom objavljivati bez naknade i na način da budu lako dostupne, nediskriminirajuće, uočljive, jednostavne, sažete, razumljive, nepristrane, jasne i nedvosmislene.

(2) Mirovinsko osiguravajuće društvo je dužno informacije propisane ovim Pravilnikom prikazivati i navoditi na način da budu lako čitljive, napisane slovima veličine koja je pogodna za čitanje i lako razumljivim jezikom.

(3) Mirovinsko osiguravajuće društvo je dužno informacije propisane ovim Pravilnikom dostavljati u elektroničkom formatu koji se može pretraživati, osim ako je drukčije propisano Zakonom.

(4) Mirovinsko osiguravajuće društvo je dužno osigurati da informacije objavljene na njihovim mrežnim stranicama u skladu s ovim Pravilnikom budu ažurne te sadrže datum objave informacija i datum svakog ažuriranja. Ako se informacije prikazuju u datoteci za preuzimanje, mirovinsko osiguravajuće društvo je dužno u nazivu datoteke navesti povijest verzija.

Referentne vrijednosti s košaricom indeksa

Članak 4.

Ako mirovinski program obveznog osiguranja iz članka 66.f stavka 1. i članka 66. g stavka 1. Zakona koristi indeks kao referentnu vrijednost i isti se sastoji od košarice indeksa, mirovinsko osiguravajuće društvo je dužno informacije o tom indeksu objaviti u odnosu na tu košaricu i na svaki indeks u košarici.

POGLAVLJE II.
 TRANSPARENTNOST U POGLEDU ŠTETNIH UČINAKA NA ČIMBENIKE ODRŽIVOSTI

ODJELJAK 1.
 MIROVINSKO OSIGURAVAJUĆE DRUŠTVO

Izjava mirovinskog osiguravajućeg društva o uzimanju u obzir glavnih štetnih učinaka odluka o ulaganjima na čimbenike održivosti

Članak 5.

(1) Mirovinsko osiguravajuće društvo iz članka 66.b stavka 2. Zakona dužno je do 30. lipnja svake godine na svojim mrežnim stranicama, u zasebnom odjeljku naslovljenom: »Izjava o glavnim štetnim učincima odluka o ulaganjima na čimbenike održivosti« objaviti informacije iz članka 66.b stavka 4. Zakona i članaka 5. do 11. ovoga Pravilnika.

(2) Informacije iz stavka 1. ovoga članka odnose se na razdoblje od 1. siječnja do 31. prosinca prethodne godine i objavljuju se u odjeljku »Objave informacija o održivosti«, kako je to propisano u članku 19. ovoga Pravilnika.

(3) Mirovinsko osiguravajuće društvo je dužno izjavu iz stavka 1. objaviti u tablici 1 standardnog obrasca naziva »Obrazac za izjavu o glavnim štetnim učincima na održivost«.

(4) Iznimno od stavka 1. ovoga članka, za mirovinsko osiguravajuće društvo koje izjavu iz članka 66.b stavka 2. Zakona objavljuju prvi put, informacije iz stavka 1. odnose se na razdoblje od datuma na koji su glavni štetni učinci odluka o ulaganju na čimbenike održivosti prvi put uzeti u obzir do 31. prosinca te godine, a objavljuju se do 30. lipnja sljedeće godine.

Odjeljak sa sažetkom

Članak 6.

(1) Mirovinsko osiguravajuće društvo je dužno u odjeljku sa sažetkom u tablici 1 Obrasca za izjavu o glavnim štetnim učincima na održivost navesti sljedeće informacije:

1. naziv mirovinskog osiguravajućeg društva na kojeg se odnosi izjava o štetnim učincima na održivost;

2. činjenicu da se uzimaju u obzir glavni štetni učinci na čimbenike održivosti;

3. referentno razdoblje na koje se izjava odnosi;

4. sažetak glavnih štetnih učinaka.

(2) Odjeljak sa sažetkom u tablici 1 Obrasca za izjavu o glavnim štetnim učincima na održivost mirovinsko osiguravajuće društvo dužno je sastaviti na hrvatskom jeziku.

(3) Odjeljak sa sažetkom može imati najviše dvije otisnute stranice papira veličine A4.

Opis glavnih štetnih učinaka odluka o ulaganjima na čimbenike održivosti

Članak 7.

(1) U odjeljku »Opis glavnih štetnih učinaka na čimbenike održivosti« u tablici 1 Obrasca za izjavu o glavnim štetnim učincima na održivost mirovinsko osiguravajuće društvo dužno je ispuniti sve rubrike koje se odnose na pokazatelje glavnih štetnih učinaka na čimbenike održivosti te navesti:

1. informacije o jednom ili više dodatnih klimatskih i okolišnih pokazatelja iz tablice 2 Obrasca za izjavu o glavnim štetnim učincima na održivost;

2. informacije o jednom ili više dodatnih pokazatelja za socijalna i radno-pravna pitanja, poštovanje ljudskih prava, suzbijanje korupcije i podmićivanja iz tablice 3 Obrasca za izjavu o glavnim štetnim učincima na održivost;

3. informacije o svim drugim pokazateljima na temelju kojih se identificiraju i ocjenjuju dodatni glavni štetni učinci na neki čimbenik održivosti.

(2) U odjeljku »Opis glavnih štetnih učinaka na čimbenike održivosti« u tablici 1 Obrasca za izjavu o glavnim štetnim učincima na održivost mirovinsko osiguravajuće društvo je dužno opisati mjere poduzete od 1. siječnja do 31. prosinca prethodne godine i planirane mjere ili postavljene ciljeve za sljedeće razdoblje od 1. siječnja do 31. prosinca kako bi se izbjegli ili smanjili utvrđeni glavni štetni učinci.

(3) U stupcima »Učinak« u odjeljku »Opis glavnih štetnih učinaka na čimbenike održivosti« u tablici 1 Obrasca za izjavu o glavnim štetnim učincima na održivost mirovinsko osiguravajuće društvo je dužno upisati podatak o učinku kao prosjek učinaka na dan 31. ožujka, 30. lipnja, 30. rujna i 31. prosinca svakog razdoblja od 1. siječnja do 31. prosinca.

Opis politika za identifikaciju i utvrđivanje prioriteta glavnih štetnih učinaka na čimbenike održivosti

Članak 8.

(1) U odjeljku »Opis politika za identifikaciju i utvrđivanje prioriteta glavnih štetnih učinaka na čimbenike održivosti« u tablici 1 Obrasca za izjavu o glavnim štetnim učincima na održivost mirovinsko osiguravajuće društvo je dužno opisati svoje politike za identifikaciju i utvrđivanje prioriteta glavnih štetnih učinaka na čimbenike održivosti te kako se te politike ažuriraju i primjenjuju, uključujući sve od navedenoga:

1. datum na koji je uprava mirovinskog osiguravajućeg društva odobrila te politike;

2. način dodjele odgovornosti za provedbu tih politika u organizacijskim strategijama i procedurama;

3. metodologiju za odabir pokazatelja iz članka 7. stavka 1. točaka 1., 2. i 3. ovoga Pravilnika te za identifikaciju i ocjenu glavnih štetnih učinaka iz članka 7. stavka 1. ovoga Pravilnika, a osobito objašnjenje o tome kako se u tim metodologijama vodi računa o vjerojatnosti nastanka i ozbiljnosti glavnih štetnih učinaka, među ostalim o njihovoj potencijalnoj nepopravljivosti;

4. svako dopušteno odstupanje u metodologijama iz točke 3. ovog stavka, s objašnjenjem dopuštenog odstupanja;

5. korištene izvore podataka.

(2) Ako informacije o nekom od pokazatelja nisu lako dostupne, mirovinsko osiguravajuće društvo je dužno u odjeljku »Opis politika za identifikaciju i utvrđivanje prioriteta glavnih štetnih učinaka na čimbenike održivosti« u tablici 1 Obrasca za izjavu o glavnim štetnim učincima na održivost detaljno opisati napore koje je uložilo kako bi dobilo informacije izravno od društava u koja se ulaže imovina za pokriće tehničke pričuve za obvezno mirovinsko osiguranje ili dodatnim istraživanjem, suradnjom s trećim pružateljima podataka ili vanjskim stručnjacima ili na temelju razumnih pretpostavki.

Odjeljak za politike sudjelovanja

Članak 9.

(1) Mirovinsko osiguravajuće društvo je dužno u odjeljku »Politike sudjelovanja« u tablici 1 Obrasca za izjavu o glavnim štetnim učincima na održivost navesti sve sljedeće informacije:

1. kratke sažetke politika sudjelovanja u skladu s odredbama zakona kojim je uređeno osnivanje i poslovanje trgovačkih društava, za izdavatelje dionica koje su uvrštene na uređenom tržištu;

2. kratke sažetke drugih politika sudjelovanja za smanjenje glavnih štetnih učinaka.

(2) U kratkim sažecima iz stavka 1. ovoga članka mirovinsko osiguravajuće društvo dužno je opisati sljedeće:

1. pokazatelje štetnih učinaka koji su uzeti u obzir u politikama sudjelovanja iz stavka 1. ovoga članka,

2. kako će se politike sudjelovanja prilagoditi ne smanje li se glavne štetni učinci nakon više od jednog razdoblja u kojem su prijavljeni.

Odjeljak za upućivanja na međunarodne standarde

Članak 10.

(1) Mirovinsko osiguravajuće društvo je dužno u odjeljku »Upućivanja na međunarodne standarde« u tablici 1 Obrasca za izjavu o glavnim štetnim učincima na održivost opisati poštuju li i u kojoj mjeri kodekse odgovornog poslovanja i međunarodno priznate standarde dužne pažnje i izvještavanja, navesti koji su to kodeksi odnosno standardi te, ako je relevantno, navesti stupanj usklađenosti s ciljevima Pariškog sporazuma.

(2) Opis iz stavka 1. ovoga članka mora sadržavati informacije o:

1. pokazateljima na temelju kojih su razmatrani glavni štetni učinci na čimbenike održivosti iz članka 7. stavka 1. ovoga Pravilnika i mjerena usklađenost iz stavka 1. ovoga članka;

2. metodologijama i podacima na temelju kojih je mjerena usklađenost iz stavka 1. ovoga članka, uključujući opis opsega pokrivenosti, izvore podataka i način na koji se u toj metodologiji koriste predviđanja glavnih štetnih učinaka društava u koja se ulaže imovina mirovinskih fondova;

3. je li primijenjen klimatski scenarij budućih događaja te ako jest, naziv i autora tog scenarija te kada je izrađen;

4. ako nije primijenjen klimatski scenarij budućih događaja, objašnjenje zašto mirovinsko društvo smatra da takav scenarij nije relevantan.

Povijesna usporedba

Članak 11.

Mirovinsko osiguravajuće društvo koje je opisalo štetne učinke na čimbenike održivosti za razdoblje koje prethodi razdoblju za koje se informacije objavljuju u skladu s člankom 7. ovoga Pravilnika u odjeljku »Opis glavnih štetnih učinaka na čimbenike održivosti« dužno je u tablici 1 Obrasca za izjavu o glavnim štetnim učincima na održivost navesti povijesnu usporedbu izvještajnog razdoblja s prethodnim izvještajnim razdobljem, a zatim sa svakim od zadnjih pet prethodnih izvještajnih razdoblja.

ODJELJAK 2.
 IZJAVA MIROVINSKOG OSIGURAVAJUĆEG DRUŠTVA DA NE UZIMA U OBZIR ŠTETNE UČINKE ODLUKA O ULAGANJIMA NA ČIMBENIKE ODRŽIVOSTI

Izjava mirovinskog osiguravajućeg društva da ne uzima u obzir štetne učinke odluka o ulaganjima na čimbenike održivosti

Članak 12.

(1) Mirovinsko osiguravajuće društvo iz članka 66.b stavka 3. Zakona dužno je na svojim mrežnim stranicama u zasebnom odjeljku naslovljenom »Neuzimanje u obzir štetnih učinaka odluka o ulaganjima na čimbenike održivosti« objaviti jasne razloge zašto ne uzima u obzir štetne učinke odluka o ulaganjima na čimbenike održivosti.

(2) Izjava iz stavka 1. mora sadržavati:

1. uočljivu izjavu o tome da mirovinsko osiguravajuće društvo ne uzima u obzir nikakve štetne učinke odluka o ulaganjima na čimbenike održivosti;

2. objašnjenje razloga zbog kojih mirovinsko osiguravajuće društvo ne uzima u obzir nikakve štetne učinke odluka o ulaganjima na čimbenike održivosti te, ako je relevantno, informacije o tome namjeravala li i kada uzeti u obzir takve štetne učinke upućivanjem na pokazatelje iz tablice 1 Priloga I ovoga Pravilnika.

POGLAVLJE III.
 PREDUGOVORNE OBJAVE INFORMACIJA O MIROVINSKIM PROGRAMIMA OBVEZNOG OSIGURANJA

ODJELJAK 1.
 PROMICANJE OKOLIŠNIH ILI SOCIJALNIH OBILJEŽJA

Prikaz informacija u informacijama koje se daju potencijalnim korisnicima mirovina i korisnicima mirovina za mirovinski program obveznog osiguranja koji promiče okolišna ili socijalna obilježja

Članak 13.

(1) Mirovinsko osiguravajuće društvo je dužno informacije koje treba objavljivati u skladu s člankom 66.f Zakona prikazati na standardnom obrascu naziva »Obrazac za informacije koje se objavljuju u informacijama koje se daju potencijalnim korisnicima mirovina i korisnicima mirovina za mirovinski program koji promiče okolišna ili socijalna obilježja«, a koji čini sastavni dio informacija koje se daju potencijalnim korisnicima mirovina i korisnicima mirovina za mirovinski program obveznog osiguranja.

(2) Mirovinsko osiguravajuće društvo je dužno u informacijama koje se daju potencijalnim korisnicima mirovina i korisnicima mirovina za mirovinski program obveznog osiguranja (dalje u tekstu: informacije koje se daju korisnicima mirovina) navesti uočljivu izjavu o tome da su u tom obrascu dostupne informacije o okolišnim ili socijalnim obilježjima koje mirovinski program obveznog osiguranja promiče.

Informacije o održivim ulaganjima u odjeljku o raspodjeli imovine mirovinskog programa obveznog osiguranja koji promiče okolišna obilježja

Članak 14.

(1) Mirovinsko osiguravajuće društvo je dužno za mirovinski program obveznog mirovinskog osiguranja koji promiče okolišna obilježja, a ulaže u održiva ulaganja kojima se doprinosi nekom okolišnom cilju, u odjeljku »Koliko su minimalno održiva ulaganja s okolišnim ciljem usklađena s taksonomijom EU-a?« u Obrascu za informacije koje se objavljuju u informacijama koje se daju potencijalnim korisnicima mirovina i korisnicima mirovina za mirovinski program koji promiče okolišna ili socijalna obilježja navesti sljedeće:

1. prikaz u obliku kružnog grafikona:

a) razine agregiranih ulaganja u okolišno održive ekonomske djelatnosti, koja se izračunava u skladu s člankom 16. stavcima od 1. do 4. ovoga Pravilnika;

b) razine agregiranih ulaganja, isključujući izloženosti prema državi, u okolišno održive ekonomske djelatnosti, koja se izračunava u skladu s člankom 16. stavkom 5. ovoga Pravilnika;

2. opis ulaganja imovine za pokriće tehničkih pričuva za obvezno mirovinsko osiguranje u okolišno održive ekonomske djelatnosti, pri čemu se navodi i hoće li usklađenost tih ulaganja s kriterijima za okolišno održive ekonomske djelatnosti iz članka 3. Uredbe (EU) 2020/852 biti predmet izražavanja uvjerenja jednog ili više revizora ili revizije koju će provesti jedna ili više treća strana te ako hoće, ime ili imena revizora ili trećih strana;

3. ako se imovina za pokriće tehničkih pričuva za obvezno mirovinsko osiguranje ulaže u ekonomske djelatnosti koje nisu okolišno održive, jasno obrazloženje takvih ulaganja;

4. ako imovina za pokriće tehničkih pričuva za obvezno mirovinsko osiguranje sadržava izloženosti prema državi, a mirovinsko osiguravajuće društvo ne može procijeniti u kojoj mjeri te izloženosti doprinose okolišno održivim ekonomskim djelatnostima, opisno objašnjenje udjela ulaganja koja se sastoje od izloženosti prema državi u ukupnim ulaganjima.

(2) Za potrebe stavka 1. točke 1. ovoga Pravilnika, primjenjuje se sljedeće:

1. mirovinsko osiguravajuće društvo dužno je koristiti:

a) isti ključni pokazatelj uspješnosti za agregirana ulaganja u nefinancijska poduzeća;

b) isti ključni pokazatelj uspješnosti za agregirana ulaganja u istu vrstu financijskih poduzeća;

2. ključni pokazatelj uspješnosti društava za osiguranje i društava za reosiguranje koja obavljaju djelatnosti neživotnog osiguranja može biti kombinacija ključnih pokazatelja uspješnosti ulaganja i osiguranja u skladu s člankom 6. Delegirane uredbe (EU) 2021/2178 оd 6. srpnja 2021. o dopuni Uredbe (EU) 2020/852 Europskog parlamenta i Vijeća utvrđivanjem sadržaja i prikaza informacija o okolišno održivim ekonomskim djelatnostima koje objavljuju poduzeća na koja se primjenjuje članak 19.a ili članak 29.a Direktive 2013/34/EU i utvrđivanjem metodologije obveznog objavljivanja informacija (Tekst značajan za EGP);

3. ako se imovina za pokriće tehničkih pričuva za obvezno mirovinsko osiguranje ulaže u okolišno održive gospodarske djelatnosti iz odjeljaka 4.26., 4.27. i 4.28. u prilozima I i II Delegirane uredbe (EU) 2021/2139 od 4. lipnja 2021. o dopuni Uredbe (EU) 2020/852 Europskog parlamenta i Vijeća utvrđivanjem kriterija tehničke provjere na temelju kojih se određuje pod kojim se uvjetima smatra da ekonomska djelatnost znatno doprinosi ublažavanju klimatskih promjena ili prilagodbi klimatskim promjenama i nanosi li ta ekonomska djelatnost bitnu štetu kojem drugom okolišnom cilju (Tekst značajan za EGP) ili u okolišno održive ekonomske djelatnosti iz odjeljaka 4.29., 4.30. i 4.31. u tim prilozima, zasebno se grafički prikazuje udio agregiranih ulaganja u:

a) okolišno održive ekonomske djelatnosti iz odjeljaka 4.26., 4.27. i 4.28. u tim prilozima;

b) okolišno održive ekonomske djelatnosti iz odjeljaka 4.29., 4.30. i 4.31. u tim prilozima.

(3) Za potrebe stavka 1. točke 2. ovoga Pravilnika, opis uključuje sljedeće:

1. ako se imovina za pokriće tehničkih pričuva za obvezno mirovinsko osiguranje ulaže u nefinancijska poduzeća, mjeri li se stupanj ulaganja u okolišno održive ekonomske djelatnosti na temelju prihoda ili je mirovinsko osiguravajuće društvo zbog obilježja mirovinskog programa obveznog osiguranja odlučio da se mjerenjem na temelju kapitalnih ili operativnih rashoda dobije adekvatniji izračun te obrazloženje te odluke, uključujući objašnjenje primjerenosti te odluke za korisnika mirovinskog programa;

2. ako informacije o stupnju ulaganja u okolišno održive ekonomske djelatnosti nisu lako dostupne iz javnih objava društava u koja se ulaže imovina za pokriće tehničkih pričuva za obvezno mirovinsko osiguranje, detalji o tome je li mirovinsko osiguravajuće društvo dobilo istovrijedne informacije izravno od društava u koja se ulaže imovina za pokriće tehničkih pričuva za obvezno mirovinsko osiguranje ili od trećih osoba koje pružaju podatke;

3. raščlambu minimalnih udjela ulaganja u prijelazne i omogućujuće ekonomske djelatnosti, u oba slučaja iskazano u postotku svih ulaganja imovine za pokriće tehničkih pričuva za obvezno mirovinsko osiguranje.

(4) Za potrebe stavka 1. točke 2. ovoga članka, treća strana znači vanjskog ocjenjivača koji je registriran kod Europskog nadzornog tijela za vrijednosne papire i tržišta kapitala (ESMA) u skladu s Uredbom (EU) 2023/2631 Europskog parlamenta i Vijeća od 22. studenoga 2023. o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću.

Informacije o održivim ulaganjima u odjeljku o raspodjeli imovine za mirovinski program obveznog osiguranja koji promiče socijalna obilježja

Članak 15.

Mirovinsko osiguravajuće društvo je dužno za mirovinski program obveznog osiguranja koji promiče okolišna ili socijalna obilježja i koji sadržava obvezu ulaganja u održiva ulaganja sa socijalnim ciljem u odjeljku »Kakva je raspodjela imovine planirana za ovaj mirovinski program obveznog osiguranja?« u Obrascu za informacije koje se objavljuju u informacijama koje se daju potencijalnim korisnicima mirovina i korisnicima mirovina za mirovinski program koji promiče okolišna ili socijalna obilježja iskazati minimalni udio takvih održivih ulaganja sa socijalnim ciljem.

Izračun stupnja ulaganja u okolišno održive ekonomske djelatnosti

Članak 16.

(1) Stupanj ulaganja u okolišno održive ekonomske djelatnosti izračunava se primjenom sljedeće formule:

![](/files/_web/sluzbeni-dio/2024/133155/images/8077.jpg)

pri čemu su »ulaganja imovine za pokriće tehničkih pričuva za obvezno mirovinsko osiguranje u okolišno održive ekonomske djelatnosti« zbroj tržišnih vrijednosti sljedećih ulaganja imovine za pokriće tehničkih pričuva za obvezno mirovinsko osiguranje:

1. za dužničke i vlasničke vrijednosne papire društava u koja se ulaže, ako je udio djelatnosti tih društava povezan s okolišno održivim ekonomskim djelatnostima, tržišna vrijednost tog udjela tih dužničkih i vlasničkih vrijednosnih papira;

2. za dužničke vrijednosne papire osim onih iz točke 1. ovoga stavka, ako je prema uvjetima tih vrijednosnih papira udio prihoda nužno iskoristiti za okolišno održive ekonomske djelatnosti, tržišna vrijednost tog udjela;

3. za obveznice izdane u skladu s propisima Unije o okolišno održivim obveznicama, tržišna vrijednost tih obveznica;

4. za ulaganja u nekretnine koja se smatraju okolišno održivim ekonomskim djelatnostima, tržišna vrijednost tih ulaganja;

5. za ulaganja u infrastrukturu koja se smatraju okolišno održivim ekonomskim djelatnostima, tržišna vrijednost tih ulaganja;

6. za ulaganja u sekuritizacijske pozicije kako su definirane u članku 2. točki 19. Uredbe (EU) 2017/2402 Europskog parlamenta i Vijeća s odnosnim izloženostima u okolišno održivim ekonomskim djelatnostima, tržišna vrijednost udjela tih izloženosti;

7. za ulaganja u financijske proizvode koji ulažu u održiva ulaganja kojima se doprinosi nekom okolišnom cilju, tržišna vrijednost udjela tih financijskih proizvoda koja predstavlja stupanj ulaganja u okolišno održive ekonomske djelatnosti, što se izračunava u skladu s ovim člankom.

Stupanj ulaganja u okolišno održive ekonomske djelatnosti izračunava se primjenom metodologije za izračun neto kratkih pozicija iz članka 3. stavaka 4. i 5. Uredbe (EU) 236/2012 Europskog parlamenta i Vijeća d 14. ožujka 2012. o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza (Tekst značajan za EGP).

(2) Za potrebe stavka 1. točke 1. ovoga Pravilnika, udio djelatnosti društava u koja se ulaže imovina za pokriće tehničkih pričuva za obvezno mirovinsko osiguranje povezanih s okolišno održivim ekonomskim djelatnostima izračunava se na temelju najprikladnijih ključnih pokazatelja uspješnosti za ulaganja imovine za pokriće tehničkih pričuva za obvezno mirovinsko osiguranje na temelju sljedećih informacija:

1. za društva iz članka 8. stavaka 1. i 2. Uredbe (EU) 2020/852 u koja se ulaže imovina za pokriće tehničkih pričuva za obvezno mirovinsko osiguranje, informacije koje su ta društva objavila u skladu s tim člankom;

2. za druga društva u koja se ulaže imovina za pokriće tehničkih pričuva za obvezno mirovinsko osiguranje, istovrijedne informacije koje je mirovinsko osiguravajuće društvo dobilo izravno od društava u koja ulaže imovinu za pokriće tehničkih pričuva za obvezno mirovinsko osiguranje ili od trećih osoba koje pružaju podatke.

(3) U objavama informacija iz članka 14. stavka 1. točke 1. i članka 18. stavka 1. točke 1. ovoga Pravilnika, u slučaju ulaganja u nefinancijska poduzeća koja su dužna objavljivati nefinancijske informacije u skladu s Delegiranom uredbom (EU) 2021/2178 i druga nefinancijska poduzeća koja to nisu dužna, pri izračunu iz stavka 2. ovoga članka koriste se prihodi kao isti ključni pokazatelj uspješnosti za sva nefinancijska poduzeća.

(4) Iznimno od stavka 3. ovoga članka, ako zbog obilježja imovine za pokriće tehničkih pričuva za obvezno mirovinsko osiguranje kapitalni ili operativni rashodi omogućuju adekvatniji izračun razine ulaganja u okolišno održive ekonomske djelatnosti, pri izračunu se može koristiti jedan od ta dva ključna pokazatelja uspješnosti, ovisno o tome koji je primjereniji. Ako se ulaže u financijska poduzeća na koja se primjenjuje članak 8. stavak 1. Uredbe (EU) 2020/852 i druga financijska poduzeća na koja se ta obveza ne primjenjuje, pri izračunu iz stavka 2. ovoga članka koriste se ključni pokazatelji uspješnosti iz točaka od (b) do (e) odjeljka 1.1. Priloga III. Delegiranoj uredbi (EU) 2021/2178.

(5) Za objave informacija iz članka 14. stavka 1. točke 1. podtočke b), članka 18. stavka 1. točke 1. podtočke b), članka 51. stavka 1. točke (b) podtočke iii. i članka 58. stavka 1. točke (b) podtočke iii. ovog Pravilnika primjenjuju se stavci 1. do 4. ovog članka, osim što se iz izračuna brojnika i nazivnika iz stavka 1. ovoga članka isključuju izloženosti prema državi.

ODJELJAK 2.
 ODRŽIVO ULAGANJE KAO CILJ

Prikaz informacija u informacijama koje se daju potencijalnim korisnicima mirovina i korisnicima mirovina za mirovinski program obveznog osiguranja koji ima za cilj ulagati u održiva ulaganja

Članak 17.

(1) Mirovinsko osiguravajuće društvo je dužno informacije koje treba objavljivati u skladu s člankom 66.f Zakona i ovim odjeljkom prikazati na standardnom obrascu naziva »Obrazac za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja«, a koji čini sastavni dio informacija koje se daju potencijalnim korisnicima mirovina i korisnicima mirovina za mirovinski program obveznog osiguranja.

(2) Mirovinsko osiguravajuće društvo je dužno u informacijama koje se daju korisnicima mirovina navesti uočljivu izjavu o tome da su u obrascu iz stavka 1. ovoga Pravilnika dostupne informacije o održivim ulaganjima u koje se ulaže imovina za pokriće tehničkih pričuva za obvezno mirovinsko osiguranje.

Informacije o održivim ulaganjima mirovinskog programa obveznog osiguranja koji za cilj ima održivo ulaganje

Članak 18.

(1) Mirovinsko osiguravajuće društvo je dužno za mirovinski program iz članka 66.g Zakona u odjeljku »Kakva je raspodjela imovine i koliki je minimalni udio održivih ulaganja?« u Obrascu za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja navesti sljedeće informacije:

1. prikaz u obliku kružnog grafikona:

a) razine agregiranih ulaganja u okolišno održive ekonomske djelatnosti, koja se izračunava u skladu s člankom 16. stavcima od 1. do 4. ovoga Pravilnika;

b) razine agregiranih ulaganja, isključujući izloženosti prema državi, u okolišno održive ekonomske djelatnosti, koja se izračunava u skladu s člankom 16. stavkom 5. ovoga Pravilnika;

2. opis ulaganja imovine za pokriće tehničkih pričuva za obvezno mirovinsko osiguranje u okolišno održive ekonomske djelatnosti, pri čemu se navodi i hoće li usklađenost tih ulaganja s kriterijima za okolišno održive gospodarske djelatnosti iz članka 3. Uredbe (EU) 2020/852 biti predmet izražavanja uvjerenja jednog ili više revizora ili revizije koju će provesti jedna ili više treća strana te ako hoće, ime ili imena revizora ili trećih strana;

3. jasno objašnjenje razloga zbog kojih se imovina za pokriće tehničkih pričuva za obvezno mirovinsko osiguranje ulaže u ekonomske djelatnosti koje pridonose nekom okolišnom cilju i u ekonomske djelatnosti koje nisu okolišno održive;

4. ako imovina za pokriće tehničkih pričuvi za obvezno mirovinsko osiguranje sadržava izloženosti prema državi, a mirovinsko osiguravajuće društvo ne može procijeniti u kojoj mjeri te izloženosti doprinose okolišno održivim ekonomskim djelatnostima, opisno objašnjenje udjela ulaganja imovine za pokriće tehničkih pričuva za obvezno mirovinsko osiguranje koja se sastoje od tih izloženosti u ukupnim ulaganjima imovine za pokriće tehničkih pričuva za obvezno mirovinsko osiguranje.

(2) Na objavu informacija iz stavka 1. točke 1. ovoga članka primjenjuju se odredbe članka 14. stavka 2. ovoga Pravilnika.

(3) Na objavu informacija iz stavka 1. točke 2. ovoga članka primjenjuju se odredbe članka 14. stavka 3. ovoga Pravilnika.

(4) Ako se imovina za pokriće tehničkih pričuva za obvezno mirovinsko osiguranje ulaže u ekonomsku djelatnost kojom se pridonosi nekom socijalnom cilju u odjeljku »Kakva je raspodjela imovine i koliki je minimalni udio održivih ulaganja?« mirovinsko osiguravajuće društvo je dužno u Obrascu za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja navesti minimalni udio tih ulaganja.

(5) Za potrebe stavka 1. točke 2. ovoga članka, treća strana znači vanjskog ocjenjivača koji je registriran kod Europskog nadzornog tijela za vrijednosne papire i tržišta kapitala (ESMA) u skladu s Uredbom (EU) 2023/2631 Europskog parlamenta i Vijeća od 22. studenoga 2023. o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću.

POGLAVLJE IV.
 OBJAVE INFORMACIJA O MIROVINSKOM PROGRAMU NA MREŽNIM STRANICAMA MIROVINSKOG OSIGURAVAJUĆEG DRUŠTVA

Odjeljak na mrežnim stranicama mirovinskog osiguravajućeg društva za objave informacija o održivosti mirovinskog programa

Članak 19.

Mirovinsko osiguravajuće društvo je dužno za svaki mirovinski program kojim upravlja objaviti informacije iz članka 66.h stavka 1. Zakona u zasebnom odjeljku naslovljenom »Objave informacija o održivosti«, u istom dijelu svojih mrežnih stranica na kojem su druge informacije o mirovinskom programu, uključujući marketinšku komunikaciju. Mirovinsko osiguravajuće društvo je dužno jasno označiti mirovinske programe na koje se odnose informacije u odjeljku s objavama o održivosti i uočljivo prikazati okolišna ili socijalna obilježja ili cilj održivog ulaganja tog mirovinskog programa.

ODJELJAK 1.
 OBJAVA NA MREŽNIM STRANICAMA INFORMACIJA O MIROVINSKOM PROGRAMU KOJI PROMIČE OKOLIŠNA ILI SOCIJALNA OBILJEŽJA

Odjeljak o objavi na internetskim stranicama informacija o mirovinskom programu koji promiče okolišna ili socijalna obilježja

Članak 20.

Mirovinsko osiguravajuće društvo je dužno za mirovinski program iz članka 66.h Zakona koji promiče okolišna ili socijalna obilježja objaviti informacije iz članka 66.h stavka 1. Zakona i članaka 21. do 32. ovoga Pravilnika sljedećim redoslijedom i u svim sljedećim odjeljcima naslovljenima:

1. »Sažetak«;

2. »Nema za cilj održivo ulaganje«;

3. »Okolišna ili socijalna obilježja mirovinskog programa«;

4. »Strategija ulaganja«;

5. »Udio ulaganja«;

6. »Praćenje okolišnih ili socijalnih obilježja«;

7. »Metodologije«;

8. »Izvori i obrada podataka«;

9. »Ograničenja metodologija i podataka«;

10. »Dužna pažnja«;

11. »Politike sudjelovanja«;

12. »Utvrđena referentna vrijednost« ako je indeks utvrđen kao referentna vrijednost kako bi se ostvarila okolišna ili socijalna obilježja koja mirovinski program promiče.

Odjeljak »Sažetak«

Članak 21.

(1) Mirovinsko osiguravajuće društvo je dužno na mrežnoj stranici u odjeljku »Sažetak« iz članka 20. točke 1. ovoga Pravilnika objaviti sažetak svih informacija sadržanih u odjeljcima iz članka 20. ovoga Pravilnika o mirovinskom programu koji promiče okolišna ili socijalna obilježja. Odjeljak sa sažetkom može imati najviše dvije otisnute stranice papira veličine A4.

(2) Odjeljak »Sažetak« iz članka 20. točke 1. ovoga Pravilnika mora biti napisan na hrvatskom jeziku.

Odjeljak »Nema za cilj održivo ulaganje«

Članak 22.

(1) Mirovinsko osiguravajuće društvo je dužno na internetskoj stranici u odjeljku »Nema za cilj održivo ulaganje« iz članka 20. točke 2. ovoga Pravilnika objaviti sljedeću izjavu: »Ovaj mirovinski program promiče okolišna ili socijalna obilježja, ali nema za cilj održivo ulaganje«.

(2) Ako se mirovinsko osiguravajuće društvo obvezalo da će imovinu za pokriće tehničkih pričuva za obvezno mirovinsko osiguranje uložiti u jedno ili više održivih ulaganja, mirovinsko osiguravajuće društvo je dužno na internetskoj stranici u odjeljku »Nema za cilj održivo ulaganje« iz članka 20. točke 2. ovoga Pravilnika objasniti kako to održivo ulaganje ne nanosi bitnu štetu nijednom od ciljeva održivog ulaganja, uključujući:

1. kako je uzelo u obzir pokazatelje štetnih učinaka iz tablice 1 Obrasca za izjavu o glavnim štetnim učincima na održivost i sve relevantne pokazatelje iz tablica 2 i 3 tog Obrasca i

2. je li održivo ulaganje usklađeno sa Smjernicama OECD-a za multinacionalna poduzeća i UN-ovim vodećim načelima o poslovanju i ljudskim pravima, uključujući načela i prava iz osam temeljnih konvencija utvrđena u Deklaraciji Međunarodne organizacije rada o temeljnim načelima i pravima na radu te Međunarodnoj povelji o ljudskim pravima.

Odjeljak »Okolišna ili socijalna obilježja mirovinskog programa«

Članak 23.

Mirovinsko osiguravajuće društvo je dužno na mrežnoj stranici u odjeljku »Okolišna ili socijalna obilježja mirovinskog programa« iz članka 20. točke 3. ovoga Pravilnika detaljno opisati okolišna ili socijalna obilježja koja mirovinski program promiče, pri čemu je dužno konkretno navesti o kojim se obilježjima radi i na koji način mirovinsko osiguravajuće društvo planira ostvariti okolišna ili socijalna obilježja.

Odjeljak »Strategija ulaganja«

Članak 24.

Mirovinsko osiguravajuće društvo je dužno na mrežnoj stranici u odjeljku »Strategija ulaganja« iz članka 20. točke 4. ovoga Pravilnika opisati sljedeće:

1. na koji način primjenjuje strategiju ulaganja kako bi se ostvarila okolišna ili socijalna obilježja koja mirovinski program promiče;

2. politiku procjene praksi dobrog upravljanja u društvima u koja ulaže imovinu za pokriće tehničkih pričuva za obvezno mirovinsko osiguranje, među ostalim u vezi s dobrim upravljačkim strukturama, odnosima sa zaposlenicima, isplaćivanjem naknada zaposlenicima i izvršavanjem poreznih obveza.

Odjeljak »Udio ulaganja«

Članak 25.

Mirovinsko osiguravajuće društvo je dužno na mrežnoj stranici u odjeljku »Udio ulaganja« iz članka 20. točke 5. ovoga Pravilnika objaviti informacije iz članka 13. ovoga Pravilnika i naznačiti razliku između izravnih izloženosti prema društvima u koje ulaže imovinu za pokriće tehničkih pričuva za obvezno mirovinsko osiguranje i svih drugih vrsta izloženosti prema tim društvima.

Odjeljak »Praćenje okolišnih ili socijalnih obilježja«

Članak 26.

Mirovinsko osiguravajuće društvo je dužno na mrežnoj stranici u odjeljku »Praćenje okolišnih ili socijalnih obilježja« iz članka 20. točke 6. ovoga Pravilnika opisati kako se okolišna ili socijalna obilježja koja mirovinski program promiče i pokazatelji održivosti na temelju kojih se mjeri ostvarenje svakog od tih okolišnih ili socijalnih obilježja koja mirovinski program promiče prate tijekom životnog ciklusa mirovinskog programa i povezane mehanizme unutarnje ili vanjske kontrole.

Odjeljak »Metodologije za okolišna ili socijalna obilježja«

Članak 27.

Mirovinsko osiguravajuće društvo je dužno na mrežnoj stranici u odjeljku »Metodologije za okolišna ili socijalna obilježja« iz članka 20. točke 7. ovoga Pravilnika opisati metodologije na temelju kojih se mjeri kako se ostvaruju okolišna ili socijalna obilježja koja mirovinski program promiče.

Odjeljak »Izvori i obrada podataka«

Članak 28.

Mirovinsko osiguravajuće društvo je dužno na mrežnoj stranici u odjeljku »Izvori i obrada podataka« iz članka 20. točke 8. ovoga Pravilnika opisati sljedeće:

1. korištene izvore podataka kako bi se ostvarilo svako okolišno ili socijalno obilježje koje mirovinski program promiče;

2. mjere koje mirovinsko osiguravajuće društvo poduzima radi osiguranja kvalitete podataka;

3. način obrade podataka;

4. udio procijenjenih podataka.

Odjeljak »Ograničenja metodologija i podataka«

Članak 29.

Mirovinsko osiguravajuće društvo je dužno na mrežnoj stranici u odjeljku »Ograničenja metodologija i podataka« iz članka 20. točke 9. ovoga Pravilnika opisati sljedeće:

1. sva ograničenja metodologija iz članka 20. točke 7. i izvora podataka iz članka 20. točke 8. ovoga Pravilnika,

2. kako ta ograničenja ne utječu na ostvarenje okolišnih ili socijalnih obilježja koja mirovinski program promiče.

Odjeljak »Dužna pažnja«

Članak 30.

Mirovinsko osiguravajuće društvo je dužno na mrežnoj stranici u odjeljku »Dužna pažnja« iz članka 20. točke 9. ovoga Pravilnika opisati postupke dužne pažnje koje je provelo kod ulaganja imovine za pokriće tehničkih pričuva za obvezno mirovinsko osiguranje, uključujući unutarnje i vanjske kontrole tih postupaka dužne pažnje.

Odjeljak »Politike sudjelovanja«

Članak 31.

Mirovinsko osiguravajuće društvo je dužno na mrežnoj stranici u odjeljku »Politike sudjelovanja« iz članka 20. točke 10. ovoga Pravilnika opisati politike sudjelovanja koje je provelo ako je sudjelovanje dio okolišne ili socijalne politike ulaganja, uključujući sve upravljačke procedure koje se primjenjuju na prijepore povezane s održivosti u društvima u koja se ulaže.

Odjeljak »Utvrđena referentna vrijednost«

Članak 32.

(1) Mirovinsko osiguravajuće društvo je dužno na mrežnoj stranici u odjeljku »Utvrđena referentna vrijednost« iz članka 20. točke 11. ovoga Pravilnika opisati je li indeks utvrđen kao referentna vrijednost kako bi se ostvarila okolišna ili socijalna obilježja koja mirovinski program promiče i kako je taj indeks usklađen s okolišnim ili socijalnim obilježjima koja mirovinski program promiče, uključujući ulazne podatke, metodologije za odabir tih podataka, metodologije rebalansa i način izračuna indeksa.

(2) Ako se informacije iz stavka 1. ovoga članka djelomično ili u cijelosti objavljuju na mrežnim stranicama administratora referentne vrijednosti, mirovinsko osiguravajuće društvo je dužno navesti poveznicu na te informacije.

ODJELJAK 2.
 OBJAVA NA MREŽNIM STRANICAMA INFORMACIJA O MIROVINSKOM PROGRAMU KOJI ZA CILJ IMA ODRŽIVA ULAGANJA

Objava na mrežnim stranicama informacija o mirovinskom programu koji za cilj ima održiva ulaganja

Članak 33.

Mirovinsko osiguravajuće društvo je dužno za mirovinski program iz članka 66.h Zakona koji za cilj ima održiva ulaganja objaviti informacije iz članka 66.h stavka 1. Zakona i članaka 34. do 45. ovoga Pravilnika sljedećim redoslijedom i u sljedećim odjeljcima naslovljenima:

1. »Sažetak«;

2. »Nenanošenje bitne štete cilju održivog ulaganja«;

3. »Cilj održivog ulaganja mirovinskog programa«;

4. »Strategija ulaganja«;

5. »Udio ulaganja«;

6. »Praćenje cilja održivog ulaganja«;

7. »Metodologije«;

8. »Izvori i obrada podataka«;

9. »Ograničenja metodologija i podataka«;

10. »Dužna pažnja«;

11. »Politike sudjelovanja«;

12. »Ostvarenje cilja održivog ulaganja«.

Odjeljak »Sažetak«

Članak 34.

(1) Mirovinsko osiguravajuće društvo je dužno na imrežnoj stranici u odjeljku »Sažetak« iz članka 33. točke 1. ovoga Pravilnika objaviti sažetak svih informacija sadržanih u odjeljcima iz članka 33. ovoga Pravilnika o mirovinskom programu koji za cilj ima ulagati u održiva ulaganja. Odjeljak sa sažetkom može imati najviše dvije otisnute stranice papira veličine A4.

(2) Odjeljak »Sažetak« iz članka 33. točke 1. ovoga Pravilnika mora biti napisan na hrvatskom jeziku.

Odjeljak »Nenanošenje bitne štete cilju održivog ulaganja«

Članak 35.

Mirovinsko osiguravajuće društvo je dužno na mrežnoj stranici u odjeljku »Nenanošenje bitne štete cilju održivog ulaganja« iz članka 33. točke 2. ovoga Pravilnika objasniti zašto i kako ulaganja imovine za pokriće tehničkih pričuva za obvezno mirovinsko osiguranje ne nanose bitnu štetu nekom od ciljeva održivog ulaganja te navesti sljedeće informacije:

1. kako je uzelo u obzir pokazatelje štetnih učinaka iz tablice 1 Obrasca za izjavu o glavnim štetnim učincima na održivosti sve relevantne pokazatelji iz tablica 2 i 3 tog Obrasca;

2. je li održivo ulaganje usklađeno sa Smjernicama OECD-a za multinacionalna poduzeća i UN-ovim vodećim načelima o poslovanju i ljudskim pravima, uključujući načela i prava iz osam temeljnih konvencija utvrđena u Deklaraciji Međunarodne organizacije rada o temeljnim načelima i pravima na radu te Međunarodnoj povelji o ljudskim pravima.

Odjeljak »Cilj održivog ulaganja imovine za pokriće tehničkih pričuva za obvezno mirovinsko osiguranje«

Članak 36.

Mirovinsko osiguravajuće društvo je dužno na mrežnoj stranici u odjeljku »Cilj održivog ulaganja financijskog proizvoda« iz članka 33. točke 3. ovoga Pravilnika opisati cilj održivog ulaganja mirovinskog osiguravajućeg društva pri čemu je dužno konkretno navesti o kojem se okolišnom cilju ili ciljevima radi i na koji način mirovinsko osiguravajuće društvo planira ostvariti okolišni cilj odnosno ciljeve.

Odjeljak »Strategija ulaganja«

Članak 37.

Mirovinsko osiguravajuće društvo je dužno na mrežnoj stranici u odjeljku »Strategija ulaganja« iz članka 33. točke 4. ovoga Pravilnika opisati sljedeće:

1. na koji način primjenjuje strategiju ulaganja radi ostvarenja cilja održivog ulaganja;

2. politiku procjene praksi dobrog upravljanja u društvima u koja ulaže imovinu za pokriće tehničkih pričuva za obvezno mirovinsko osiguranje, među ostalim u vezi s dobrim upravljačkim strukturama, odnosima sa zaposlenicima, isplaćivanjem naknada zaposlenicima i izvršavanjem poreznih obveza.

Odjeljak »Udio ulaganja«

Članak 38.

Mirovinsko osiguravajuće društvo je dužno na mrežnoj stranici u odjeljku »Udio ulaganja« iz članka 33. točke 5. ovoga Pravilnika objaviti informacije iz odjeljka »Kakva je raspodjela imovine i koliki je minimalni udio održivih ulaganja?« iz obrasca iz Priloga III ovoga Pravilnika i naznačiti razliku između izravnih izloženosti prema društvima u koje ulaže imovinu za pokriće tehničkih pričuva za obvezno mirovinsko osiguranje i svih drugih vrsta izloženosti prema tim društvima.

Odjeljak »Praćenje cilja održivog ulaganja«

Članak 39.

Mirovinsko osiguravajuće društvo je dužno na mrežnoj stranici u odjeljku »Praćenje cilja održivog ulaganja« iz članka 33. točke 6. ovoga Pravilnika opisati kako se cilj održivog ulaganja i pokazatelji održivosti na temelju kojih se mjeri ostvarenje cilja održivog ulaganja prate tijekom životnog ciklusa mirovinskog proizvoda i povezane mehanizme unutarnje ili vanjske kontrole.

Odjeljak »Metodologije«

Članak 40.

Mirovinsko osiguravajuće društvo je dužno na mrežnoj stranici u odjeljku »Metodologije« iz članka 33. točke 7. ovoga Pravilnika opisati metodologije za mjerenje ostvarenja cilj održivog ulaganja i kako se pokazatelji održivosti primjenjuju za mjerenje ostvarenja cilja održivog ulaganja.

Odjeljak »Izvori i obrada podataka«

Članak 41.

Mirovinsko osiguravajuće društvo je dužno na mrežnoj stranici u odjeljku »Izvori i obrada podataka« iz članka 33. točke 8. ovoga Pravilnika opisati sljedeće:

1. korištene izvore podataka kako bi se ostvario cilj održivog ulaganja imovine za pokriće tehničkih pričuva za obvezno mirovinsko osiguranje;

2. mjere koje mirovinsko osiguravajuće društvo poduzima radi osiguranja kvalitete podataka;

3. način obrade podataka;

4. udio procijenjenih podataka.

Odjeljak »Ograničenja metodologija i podataka«

Članak 42.

Mirovinsko osiguravajuće društvo je dužno na mrežnoj stranici u odjeljku »Ograničenja metodologija i podataka« iz članka 33. točke 9. ovoga Pravilnika opisati sljedeće:

1. sva ograničenja metodologija iz članka 33. točke 7. i izvora podataka iz članka 33. točke 8. ovoga Pravilnika,

2. zašto ta ograničenja ne utječu na ostvarenje cilja održivog ulaganja.

Odjeljak »Dužna pažnja«

Članak 43.

Mirovinsko osiguravajuće društvo je dužno na mrežnoj stranici u odjeljku »Dužna pažnja« iz članka 33. točke 9. ovoga Pravilnika opisati postupke dužne pažnje koje je provelo kod ulaganja imovine za pokriće tehničkih pričuva za obvezno mirovinsko osiguranje, uključujući unutarnje i vanjske kontrole tih postupaka dužne pažnje.

Odjeljak »Politike sudjelovanja«

Članak 44.

Mirovinsko osiguravajuće društvo je dužno na mrežnoj stranici u odjeljku »Politike sudjelovanja« iz članka 33. točke 10. ovoga Pravilnika opisati politike sudjelovanja koje je provelo ako je sudjelovanje dio okolišne ili socijalne politike ulaganja, uključujući sve upravljačke procedure koje se primjenjuju na prijepore povezane s održivosti u društvima u koja se ulaže.

Odjeljak »Ostvarenje cilja održivog ulaganja«

Članak 45.

(1) Mirovinsko osiguravajuće društvo je dužno na mrežnoj stranici u odjeljku »Ostvarenje cilja održivog ulaganja« iz članka 33. točke 11. ovoga Pravilnika opisati sljedeće:

1. za mirovinski program koji za cilj imaj održivo ulaganje i za koji je utvrđen indeks kao referentna vrijednost, kako je taj indeks usklađen s ciljem održivog ulaganja imovine za pokriće tehničkih pričuva za obvezno mirovinsko osiguranje, uključujući ulazne podatke, metodologije za odabir tih podataka, metodologije rebalansa i način izračuna indeksa;

2. za mirovinski program koji za cilj ima smanjenje emisija ugljika, izjavu da je referentna vrijednost prihvatljiva kao referentna vrijednost EU-a za klimatsku tranziciju ili referentna vrijednost EU-a usklađena s Pariškim sporazumom kako je definirana u članku 3. točkama 23.a i 23.b Uredbe (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 i poveznicu na mjesto na kojem se može pronaći metodologija za izračun tih referentnih vrijednosti.

(2) Iznimno od stavka 1. točke 1. ovoga članka, ako se informacije iz te točke objavljuju na mrežnim stranicama administratora referentne vrijednosti, mirovinsko osiguravajuće društvo može navesti poveznicu na te informacije.

(3) Iznimno od stavka 1. točke 2. ovoga članka, ako referentna vrijednost EU-a za klimatsku tranziciju ili referentna vrijednost EU-a usklađena s Pariškim sporazumom kako je definirana u članku 3. točkama 23.a i 23.b Uredbe (EU) 2016/1011 nije dostupna, mirovinsko osiguravajuće društvo je dužno na mrežnoj stranici u odjeljku »Ostvarenje cilja održivog ulaganja« iz članka 33. točke 12. ovoga Pravilnika navesti tu činjenicu i objasniti kako osigurava da kontinuirano ulaže napor u ostvarenje cilja smanjenja emisija ugljika u smislu ostvarenja ciljeva Pariškog sporazuma. Mirovinsko osiguravajuće društvo dužno je objasniti u kojoj je mjeri mirovinski program usklađen sa zahtjevima o metodologijama iz Delegirane uredbe (EU) 2020/1818 od 17. srpnja 2020. o dopuni Uredbe (EU) 2016/1011 Europskog parlamenta i Vijeća u pogledu minimalnih standarda za referentne vrijednosti EU-a za klimatsku tranziciju i referentne vrijednosti EU-a usklađene s Pariškim sporazumom.

POGLAVLJE V.
 OBJAVE INFORMACIJA O MIROVINSKOM PROGRAMU U PERIODIČKOM IZVJEŠTAJU

ODJELJAK 1.
 PROMICANJE OKOLIŠNIH ILI SOCIJALNIH OBILJEŽJA

Zahtjevi o prikazu i sadržaju informacija o mirovinskom programu koji promiče okolišna ili socijalna obilježja u godišnjem financijskom izvještaju mirovinskog osiguravajućeg društva

Članak 46.

Mirovinsko osiguravajuće društvo je dužno za mirovinski program iz članka 66.f stavka 1. Zakona koji promiče okolišna ili socijalna obilježja u godišnjem financijskom izvještaju mirovinskog osiguravajućeg društva prikazati informacije iz članka 66.i stavka 1. točke a) Zakona na standardnom obrascu naziva »Obrazac za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja«.

Ostvarenje okolišnih ili socijalnih obilježja koja mirovinski program promiče

Članak 47.

Mirovinsko osiguravajuće društvo je dužno u odjeljku »U kojoj su mjeri ostvarena okolišna i/ili socijalna obilježja koja promiče mirovinski program?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja navesti sljedeće informacije:

1. u kojoj su mjeri okolišna ili socijalna obilježja koja mirovinski program promiče ostvarena u referentnom razdoblju za kojeg se sastavlja godišnji financijski izvještaj mirovinskog osiguravajućeg društva, uključujući rezultate pokazatelja uspješnosti na temelju kojih se mjeri kako je ostvaren svaki od tih okolišnih ili socijalnih obilježja i koje su izvedenice, ako ih je bilo, korištene za ostvarenje tih okolišnih ili socijalnih obilježja;

2. za mirovinske programe koji promiču okolišna ili socijalna obilježja, a dio imovine za pokriće tehničkih pričuva ulažu u održiva ulaganja kojima se doprinosi nekom okolišnom cilju, okolišne ciljeve iz članka 9. Uredbe (EU) 2020/852 kojima su pridonijela održiva ulaganja u koja je uložena imovina za pokriće tehničkih pričuva;

3. ako je mirovinsko osiguravajuće društvo objavio barem jedan prethodni godišnji financijski izvještaj koji sadrži podatke o održivosti u skladu s ovim odjeljkom, povijesnu usporedbu tekućeg razdoblja obuhvaćenog godišnjim financijskim izvještajem mirovinskog osiguravajućeg društva i prethodnih razdoblja;

4. za mirovinski program koji je propisao obvezu ulaganja dijela imovine za pokriće tehničkih pričuva u održiva ulaganja, objašnjenje načina na koji su ta ulaganja pridonijela okolišnim ili socijalnim ciljevima i nisu znatno naštetila nijednom od tih ciljeva u razdoblju obuhvaćenom godišnjim financijskim izvještajem mirovinskog osiguravajućeg društva, uključujući sve sljedeće:

a) kako je mirovinsko osiguravajuće društvo uzelo u obzir pokazatelje štetnih učinaka iz tablice 1 Obrasca za izjavu o glavnim štetnim učincima na održivost i sve relevantni pokazatelje iz tablica 2 i 3 tog Obrasca;

b) je li održivo ulaganje bilo usklađeno sa Smjernicama OECD-a za multinacionalna poduzeća i UN-ovim vodećim načelima o poslovanju i ljudskim pravima, uključujući načela i prava iz osam temeljnih konvencija utvrđena u Deklaraciji Međunarodne organizacije rada o temeljnim načelima i pravima na radu te Međunarodnoj povelji o ljudskim pravima;

5. informacije o glavnim štetnim učincima na čimbenike održivosti iz odjeljka »Uzimaju li se u obzir glavni štetni učinci na čimbenike održivosti u ovom mirovinskom programu?« u Obrascu za informacije koje se objavljuju u informacijama koje se daju potencijalnim korisnicima mirovina i korisnicima mirovina za mirovinski program koji promiče okolišna ili socijalna obilježja.

Najveća ulaganja mirovinskog programa koji promiče okolišna ili socijalna obilježja

Članak 48.

(1) Odjeljak »Koja su najveća ulaganja ovog mirovinskog programa?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja mora sadržavati popis, u padajućem redoslijedu po veličini, 15 ulaganja koja čine najveći udio ulaganja imovine za pokriće tehničkih pričuva u razdoblju obuhvaćenom godišnjim financijskim izvještajem mirovinskog osiguravajućeg društva, uključujući sektore i zemlje u kojima su ta ulaganja izvršena.

(2) Iznimno od stavka 1. ovoga članka, ako je broj ulaganja koja čine 50 % ulaganja imovine za pokriće tehničkih pričuva u referentnom razdoblju manji od 15, odjeljak iz stavka 1. ovoga članka mora sadržavati popis tih ulaganja, u padajućem redoslijedu po veličini, uključujući sektore i zemlje u kojima su ta ulaganja izvršena.

Raspodjela imovine mirovinskog programa koji promiče okolišna ili socijalna obilježja

Članak 49.

Mirovinsko osiguravajuće društvo je dužno u odjeljku »Kako je raspodijeljena imovina?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja navesti opis ulaganja mirovinskog programa, uključujući sljedeće:

1. udjele ulaganja imovine za pokriće tehničkih pričuva kojima su u razdoblju obuhvaćenom godišnjim financijskim izvještajem mirovinskog osiguravajućeg društva ostvarena okolišna ili socijalna obilježja koja mirovinski program promiče;

2. svrhu preostalih ulaganja u razdoblju obuhvaćenom godišnjim financijskim izvještajem mirovinskog osiguravajućeg društva, uključujući opis svih minimalnih okolišnih ili socijalnih zaštitnih mjera i jesu li ta ulaganja iskorištena za zaštitu od rizika, odnose li se na novac koji se drži kao dodatna likvidna sredstva ili je riječ o ulaganjima za koja nema dostatnih podataka.

Udio ulaganja u razne ekonomske sektore i podsektore

Članak 50.

Mirovinsko osiguravajuće društvo je dužno u odjeljku »U kojim su ekonomskim sektorima izvršena ulaganja?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja navesti informacije o udjelu ulaganja u razdoblju obuhvaćenom godišnjim financijskim izvještajem mirovinskog osiguravajućeg društva u razne sektore i podsektore, uključujući sektore gospodarstva u kojima se ostvaruju prihodi od istraživanja, rudarstva, vađenja, proizvodnje, obrade, skladištenja, rafiniranja ili distribucije, uključujući prijevoz, skladištenje i trgovinu, fosilnih goriva kako su definirana u članku 2. točki 62. Uredbe (EU) 2018/1999 Europskog parlamenta i Vijeća od 11. prosinca 2018. o upravljanju energetskom unijom i djelovanjem u području klime, izmjeni uredaba (EZ) br. 663/2009 i (EZ) br. 715/2009 Europskog parlamenta i Vijeća, direktiva 94/22/EZ, 98/70/EZ, 2009/31/EZ, 2009/73/EZ, 2010/31/EU, 2012/27/EU i 2013/30/EU Europskog parlamenta i Vijeća, direktiva Vijeća 2009/119/EZ i (EU) 2015/652 te stavljanju izvan snage Uredbe (EU) br. 525/2013 Europskog parlamenta i Vijeća.

Informacije o ulaganjima u okolišno održive ekonomske djelatnosti za mirovinski program koji promiče okolišna obilježja

Članak 51.

(1) Mirovinsko osiguravajuće društvo je dužno za mirovinski program koji promiče okolišna ili socijalna obilježja, a koji dio imovine za pokriće tehničkih pričuva ulaže u održiva ulaganja kojima se doprinosi ostvarenju okolišnih ciljeva, u odjeljku »Koliki je bio udio ulaganja koja se odnose na održivost?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja uključiti sljedeće informacije:

1. raščlambu udjela ulaganja po svakom okolišnom cilju iz članka 9. Uredbe (EU) 2020/852 kojem su ta ulaganja pridonijela;

2. opis ulaganja u okolišno održive ekonomske djelatnosti u razdoblju obuhvaćenom godišnjim financijskim izvještajem mirovinskog osiguravajućeg društva, uključujući:

a) informaciju o tome je li usklađenost tih ulaganja sa zahtjevima iz članka 3. Uredbe (EU) 2020/852 bila predmet izražavanja uvjerenja jednog ili više revizora ili revizije koju je provela jedna ili više trećih strana te ako jest, ime ili imena revizora ili trećih strana;

b) prikaz u obliku trakastog grafikona agregiranih ulaganja u okolišno održive ekonomske djelatnosti u razdoblju obuhvaćenom godišnjim financijskim izvještajem mirovinskog osiguravajućeg društva, izračunatih u skladu s člankom 16. stavcima 1. do 4. ovoga Pravilnika;

c) prikaz u obliku trakastog grafikona razine agregiranih ulaganja u okolišno održive ekonomske djelatnosti u razdoblju obuhvaćenom godišnjim financijskim izvještajem mirovinskog osiguravajućeg društva, isključujući izloženosti prema državi, izračunatih u skladu s člankom 16. stavkom 5. ovoga Pravilnika;

d) informacije u skladu s člankom 14. stavkom 3. točkom 2. ovoga Pravilnika;

e) raščlambu minimalnih udjela ulaganja u razdoblju obuhvaćenom godišnjim financijskim izvještajem mirovinskog osiguravajućeg društva u prijelazne i omogućujuće ekonomske djelatnosti, u oba slučaja iskazano u postotku svih ulaganja imovine za pokriće tehničkih pričuva;

f) jasno objašnjenje razloga zbog kojih se imovina za pokriće tehničkih pričuva namijenjena za održiva ulaganja s okolišnim ciljem nije ulagala u okolišno održive ekonomske djelatnosti;

g) ako je mirovinsko osiguravajuće društvo objavilo barem jedan godišnji financijski izvještaj koji sadrži podatke o održivosti objavljene u skladu s ovim odjeljkom, povijesnu usporedbu razine ulaganja u okolišno održive ekonomske djelatnosti u razdoblju obuhvaćenom godišnjim financijskim izvještajem i prethodnim godišnjim financijskim izvještajem mirovinskog osiguravajućeg društva;

h) ako mirovinsko osiguravajuće društvo ne može procijeniti u kojoj su mjeri izloženosti prema državi pridonijele okolišno održivim ekonomskim djelatnostima u razdoblju obuhvaćenom godišnjim financijskim izvještajem mirovinskog osiguravajućeg društva, opisno objašnjenje razloga i razmjera tih izloženosti u ukupnim ulaganjima.

(2) Za potrebe stavka 1. točke 2. podtočaka b) i c) ovoga članka primjenjuje se sljedeće:

1. prilikom agregiranja ulaganja u nefinancijska poduzeća izračunavaju se prihodi, kapitalni i operativni rashodi i uključuju u grafički prikaz;

2. prilikom agregiranja ulaganja u financijska poduzeća prihodi, kapitalni i operativni rashodi se, prema potrebi, izračunavaju i uključuju u grafički prikaz;

3. ključni pokazatelj uspješnosti društava za osiguranje i društava za reosiguranje koja obavljaju djelatnosti neživotnog osiguranja može biti kombinacija ključnih pokazatelja uspješnosti ulaganja i osiguranja u skladu s člankom 6. Delegirane uredbe (EU) 2021/2178;

4. ako se u razdoblju obuhvaćenom godišnjim financijskim izvještajem mirovinskog osiguravajućeg društva imovina za pokriće tehničkih pričuva ulagala u okolišno održive ekonomske djelatnosti iz odjeljaka 4.26., 4.27. i 4.28. u prilozima I i II Delegiranoj uredbi (EU) 2021/2139 ili u okolišno održive ekonomske djelatnosti iz odjeljaka 4.29., 4.30. i 4.31. u tim prilozima, zasebno se grafički prikazuju:

a) agregirana ulaganja u okolišno održive ekonomske djelatnosti iz odjeljaka 4.26., 4.27. i 4.28. u tim prilozima;

b) agregirana ulaganja u okolišno održive ekonomske djelatnosti iz odjeljaka 4.29., 4.30. i 4.31. u tim prilozima.

(3) Za potrebe stavka 1. točke 2. podtočake a) treća strana znači vanjskog ocjenjivača koji je registriran kod Europskog nadzornog tijela za vrijednosne papire i tržišta kapitala (ESMA) u skladu s Uredbom (EU) 2023/2631 Europskog parlamenta i Vijeća od 22. studenoga 2023. o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću.

Informacije za mirovinski program koji promiče okolišna ili socijalna obilježja

Članak 52.

Za mirovinski program koji promiče okolišna ili socijalna obilježja i koji se obvezao ulagati u održiva ulaganja kojima se doprinosi ostvarenju socijalnog cilja, odjeljak »Koliki je bio udio ulaganja koja se odnose na održivost?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja sadržava udio takvih održivih ulaganja.

Rezultati održivosti indeksa utvrđenog kao referentna vrijednost za okolišna ili socijalna obilježja

Članak 53.

(1) Mirovinsko osiguravajuće društvo je dužno u odjeljku »Kakvi su rezultati ovog mirovinskog programa u odnosu na određenu referentnu vrijednost?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja za mirovinski program koji promiče okolišna ili socijalna obilježja navesti sljedeće informacije:

1. objašnjenje o tome kako se indeks koji je utvrđen kao referentna vrijednost razlikuje od relevantnog šireg tržišnog indeksa, uključujući rezultate, u razdoblju obuhvaćenom godišnjim financijskim izvještajem mirovinskog osiguravajućeg društva, pokazatelja održivosti koje mirovinsko osiguravajuće društvo smatra relevantnima za određivanje usklađenosti indeksa s okolišnim ili socijalnim obilježjima koje mirovinski program promiče i okolišnim, socijalnim ili upravljačkim čimbenicima iz izjave o referentnoj vrijednosti koju administrator referentne vrijednosti objavi u skladu s člankom 27. stavkom 1. Uredbe (EU) 2016/1011;

2. usporedbu uspješnosti mirovinskog programa i pokazatelja na temelju kojih se mjere čimbenici održivosti indeksa iz točke 1. ovoga stavka u razdoblju obuhvaćenom godišnjim financijskim izvještajem mirovinskog osiguravajućeg društva;

3. usporedbu uspješnosti mirovinskog programa i relevantnog šireg tržišnog indeksa u razdoblju obuhvaćenom godišnjim financijskim izvještajem mirovinskog osiguravajućeg društva.

(2) Usporedba iz stavka 1. točaka 2. i 3. ovoga članka prikazuje se u obliku tablice ili grafikona.

ODJELJAK 2.
 ODRŽIVO ULAGANJE KAO CILJ

Zahtjevi o prikazu i sadržaju informacija u godišnjem financijskom izvještaju mirovinskog osiguravajućeg društva za mirovinski program koji za cilj ima održivo ulaganje

Članak 54.

Mirovinsko osiguravajuće društvo je dužno za mirovinski program iz članka 66.g stavka 1. Zakona koji za cilj ima održiva ulaganja u godišnjem financijskom izvještaju mirovinskog osiguravajućeg društva prikazati informacije iz članka 66.i stavka 1. točke b) Zakona na standardnom obrascu naziva »Obrazac za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja«.

Ostvarenje cilja održivog ulaganja mirovinskog programa

Članak 55.

Mirovinsko osiguravajuće društvo je dužno u odjeljku »U kojoj je mjeri ostvaren cilj održivog ulaganja ovog mirovinskog programa?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja navesti sljedeće informacije:

1. u kojoj je mjeri cilj održivog ulaganja ostvaren u razdoblju obuhvaćenom godišnjim financijskim izvještajem mirovinskog osiguravajućeg društva, uključujući uspješnost:

a) pokazatelja održivosti iz pododjeljka »Na temelju kojih pokazatelja održivosti se mjeri ostvarenje cilja održivog ulaganja ovog mirovinskog programa?« u odjeljku »Koji je cilj održivog ulaganja ovog mirovinskog programa?« u Obrascu za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja;

b) izvedenica iz pododjeljka »Kako se korištenjem izvedenica ostvaruje cilj održivog ulaganja?« u odjeljku »Kakva je raspodjela imovine i koliki je minimalni udio održivih ulaganja?« u Obrascu za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja koje su korištene u svrhu ostvarenja cilja održivog ulaganja;

2. za mirovinski program koji ima za cilj održiva ulaganja, a dio imovine za pokriće tehničkih pričuva ulaže u održiva ulaganja kojima se doprinosi okolišnom cilju, okolišne ciljeve iz članka 9. Uredbe (EU) 2020/852 kojima su pridonijela održiva ulaganja imovine za pokriće tehničkih pričuva;

3. za mirovinski program koji ima za cilj smanjenje emisija ugljika, informacije o tome kako je cilj smanjenja emisija ugljika usklađen s Pariškim sporazumom, uz opis doprinosa mirovinskog programa ostvarenju ciljeva Pariškog sporazuma u razdoblju obuhvaćenom godišnjim financijskim izvještajem mirovinskog osiguravajućeg društva, između ostaloga u smislu referentne vrijednosti EU-a za klimatsku tranziciju ili referentne vrijednosti EU-a usklađene s Pariškim sporazumom, okolišnih, socijalnih i upravljačkih čimbenika i kriterija koje je administrator referentne vrijednosti razmatrao u skladu s Delegiranom uredbom (EU) 2020/1818;

4. ako je mirovinsko osiguravajuće društvo objavio barem jedan prethodni godišnji financijski izvještaj koji sadrži podatke o održivosti objavljene u skladu s ovim odjeljkom, povijesnu usporedbu tekućeg razdoblja obuhvaćenog godišnjim financijskim izvještajem mirovinskog osiguravajućeg društva i prethodnih razdoblja;

5. objašnjenje o tome kako su održiva ulaganja mirovinskog programa pridonijela cilju održivog ulaganja i nisu nanijela bitnu štetu nekom od ciljeva održivog ulaganja u razdoblju obuhvaćenom godišnjim financijskim izvještajem, uključujući sljedeće:

a) kako je mirovinsko osiguravajuće društvo uzelo u obzir pokazatelje štetnih učinaka iz tablice 1 Obrasca za izjavu o glavnim štetnim učincima na održivost i sve relevantne pokazatelje iz tablica 2 i 3 tog Obrasca;

b) je li održivo ulaganje bilo usklađeno sa Smjernicama OECD-a za multinacionalna poduzeća i UN-ovim vodećim načelima o poslovanju i ljudskim pravima, uključujući načela i prava iz osam temeljnih konvencija utvrđena u Deklaraciji Međunarodne organizacije rada o temeljnim načelima i pravima na radu te Međunarodnoj povelji o ljudskim pravima;

6. informacije o glavnim štetnim učincima na čimbenike održivosti iz odjeljka »Uzimaju li se u obzir glavni štetni učinci na čimbenike održivosti u ovom mirovinskom programu?« u Obrascu za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja.

Najveća ulaganja mirovinskog programa koji za cilj ima održivo ulaganje

Članak 56.

(1) Odjeljak »Koja su najveća ulaganja ovog mirovinskog programa?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja mora sadržavati popis, u padajućem redoslijedu po veličini, 15 ulaganja koja čine najveći udio ulaganja imovine za pokriće tehničkih pričuva u razdoblju obuhvaćenom godišnjim financijskim izvještajem mirovinskog osiguravajućeg društva, uključujući sektore i zemlje u kojima su ta ulaganja izvršena.

(2) Iznimno od stavka 1. ovoga članka, ako je broj ulaganja koja čine 50 % ulaganja imovine za pokriće tehničkih pričuva u referentnom razdoblju manji od 15, odjeljak iz stavka 1. ovoga članka mora sadržavati popis tih ulaganja, u padajućem redoslijedu po veličini, uključujući sektore i zemlje u kojima su ta ulaganja izvršena.

Udio ulaganja koja se odnose na održivost za mirovinski program koji za cilj ima održivo ulaganje

Članak 57.

Mirovinsko osiguravajuće društvo je dužno u odjeljku »Koliki je bio udio ulaganja koja se odnose na održivost?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja navesti sljedeće informacije:

1. udjele ulaganja imovine za pokriće tehničkih pričuva koja su pridonijela cilju održivog ulaganja;

2. svrhu preostalih ulaganja imovine za pokriće tehničkih pričuva u razdoblju obuhvaćenom godišnjim financijskim izvještajem mirovinskog osiguravajućeg društva, uključujući opis svih minimalnih okolišnih ili socijalnih zaštitnih mjera i jesu li ta ulaganja iskorištena za zaštitu od rizika i ili se odnose na novac koji se drži kao dodatna likvidna sredstva;

3. udio ulaganja u razdoblju obuhvaćenom godišnjim financijskim izvještajem mirovinskog osiguravajućeg društva u razne sektore i podsektore.

Informacije o održivim ulaganjima za mirovinski program s ciljem održivog ulaganja

Članak 58.

Mirovinsko osiguravajuće društvo je dužno za mirovinski program koji ima za cilj ulagati u održiva ulaganja, a koji dio imovine za pokriće tehničkih pričuva u održiva ulaganja kojima se doprinosi okolišnim ciljevima, u odjeljku »Koliki je bio udio ulaganja koja se odnose na održivost?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja uključiti sljedeće informacije:

1. raščlambu u skladu s člankom 51. stavkom 1. točkom 1. ovoga Pravilnika;

2. opis održivih ulaganja u okolišno održive ekonomske djelatnosti u razdoblju obuhvaćenom godišnjim financijskim izvještajem mirovinskog osiguravajućeg društva, uključujući:

a) informacije u skladu s člankom 51. stavkom 1. točkom 2. podtočkom a) ovoga Pravilnika;

b) prikaz u obliku trakastog grafikona u skladu s člankom 51. stavkom 1. točkom 2. podtočkom b) ovoga Pravilnika;

c) prikaz u obliku trakastog grafikona u skladu s člankom 51. stavkom 1. točkom 2. podtočkom c) ovoga Pravilnika;

d) informacije u skladu s člankom 14. stavkom 3. točkom 2. ovoga Pravilnika;

e) raščlambu u skladu s člankom 51. stavkom 1. točkom 2. podtočkom e) ovoga Pravilnika;

f) jasno objašnjenje razloga zbog kojih se imovina za pokriće tehničkih pričuva namijenjena za održiva ulaganja s okolišnim ciljem nije ulagala u okolišno održive ekonomske djelatnosti;

g) ako je mirovinsko osiguravajuće društvo objavilo barem jedan godišnji financijski izvještaj koji sadrži podatke o održivosti u skladu s ovim odjeljkom, povijesnu usporedbu razine ulaganja u okolišno održive ekonomske djelatnosti u razdoblju obuhvaćenom godišnjim financijskim izvještajem i prethodnim razdobljima;

3. opisno objašnjenje u skladu s člankom 51. stavkom 1. točkom (b) podtočkom viii. ovoga Pravilnika;

4. za mirovinske programe s održivim ulaganjima sa socijalnim ciljem, odjeljak »Koliki je bio udio socijalno održivih ulaganja u razdoblju obuhvaćenom periodičnim izvještajem?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja navodi se udio takvih održivih ulaganja.

Rezultati održivosti indeksa utvrđenog kao referentna vrijednost za cilj održivosti

Članak 59.

(1) Mirovinsko osiguravajuće društvo je dužno u odjeljku »Kakvi su rezultati ovog mirovinskog programa u odnosu na referentnu vrijednost za održivost?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja za mirovinski program koji za cilj ima održivo ulaganje i za koje je utvrđen indeks kao referentna vrijednost navesti sljedeće informacije:

1. objašnjenje o tome kako se indeks koji je utvrđen kao referentna vrijednost razlikuje od relevantnog šireg tržišnog indeksa, uključujući rezultate, u razdoblju obuhvaćenom godišnjim financijskim izvještajem mirovinskog osiguravajućeg društva, pokazatelja održivosti koje mirovinski program smatra relevantnima za određivanje usklađenosti indeksa s ciljem održivog ulaganja, uključujući okolišne, socijalne i upravljačke čimbenike iz izjave o referentnoj vrijednosti koju administrator referentne vrijednosti objavi u skladu s člankom 27. stavkom 1. Uredbe (EU) 2016/1011;

2. usporedbu uspješnosti mirovinskog programa i pokazatelja na temelju kojih se mjere čimbenici održivosti indeksa iz točke 1. ovoga stavka u razdoblju obuhvaćenom godišnjim financijskim izvještajem mirovinskog osiguravajućeg društva;

3. usporedbu uspješnosti mirovinskog programa i relevantnog šireg tržišnog indeksa u razdoblju obuhvaćenom godišnjim financijskim izvještajem mirovinskog osiguravajućeg društva.

(2) Usporedba iz stavka 1. točaka 2. i 3. ovoga članka prikazuje se u obliku tablice ili grafikona.

ODJELJAK 3.
 POVIJESNA USPOREDBA PERIODIČKIH IZVJEŠTAJA

Povijesna usporedba godišnjih financijskih izvještaja mirovinskog osiguravajućeg društva

Članak 60.

(1) Mirovinsko osiguravajuće društvo je dužno u povijesnoj usporedbi iz članka 47. točke 3., članka 51. stavka 1. točke 2. podtočke g), članka 55. točke 4. i članka 58. točke 2. podtočke g) ovoga Pravilnika usporediti podatke za razdoblje obuhvaćeno godišnjim financijskim izvještajem s razdobljima obuhvaćenima prethodnim godišnjim financijskim izvještajima, a zatim i s godišnjim financijskim izvještajima mirovinskog osiguravajućeg društva za zadnjih pet godina.

(2) Za potrebe povijesnih usporedbi iz članka 47. točke 3. i članka 55. točke 4. ovog Pravilnika mirovinsko osiguravajuće društvo je dužno dosljedno tijekom vremena izvještavati o rezultatima pokazatelja održivosti i objavljivati sljedeće informacije:

1. ako se objavljuju kvantitativne informacije, vrijednosti s relativnom mjerom, kao što je učinak po uloženom euru;

2. koji su pokazatelji predmet izražavanja uvjerenja revizora ili revizije koju provodi treća strana;

3. udio imovine mirovinskog programa iz odjeljka »Koliki je bio udio ulaganja koja se odnose na održivost?« u Obrascu za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja i u odjeljku »Koliki je bio udio ulaganja koja se odnose na održivost?« u Obrascu za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja.

(3) Za potrebe stavka 2. točke 2. ovoga članka, treća strana znači vanjskog ocjenjivača koji je registriran kod Europskog nadzornog tijela za vrijednosne papire i tržišta kapitala (ESMA) u skladu s Uredbom (EU) 2023/2631 Europskog parlamenta i Vijeća od 22. studenoga 2023. o europskim zelenim obveznicama i neobveznim objavama za obveznice koje se stavljaju na tržište kao okolišno održive i za obveznice povezane s održivošću.

POGLAVLJE VI.
 ZAVRŠNE ODREDBE

Standardni obrazac

Članak 61.

(1) Agencija na svojim internetskim stranicama objavljuje standardne obrasce iz članka 5. stavka 3., članka 13. stavka 1., članka 17. stavka 1., članka 46. i članka 54. ovoga Pravilnika:

– Obrazac za izjavu o glavnim štetnim učincima na održivost,

– Obrazac za informacije koje se objavljuju u informacijama koje se daju potencijalnim korisnicima mirovina i korisnicima mirovina za mirovinski program koji promiče okolišna ili socijalna obilježja,

– Obrazac za objavu informacija u informacijama koje se daju potencijalnim korisnicima mirovina i korisnicima mirovina za mirovinski program koji ima za cilj ulagati u održiva ulaganja,

– Obrazac za objavu informacija u godišnjem financijskom izvještaju mirovinskog osiguravajućeg društva za mirovinski program koji promiče okolišna ili socijalna obilježja i

– Obrazac za objave informacija u godišnjem financijskom izvještaju mirovinskog osiguravajućeg društva za mirovinski program koji ima za cilj ulagati u održiva ulaganja.

(2) Standardni obrasci iz stavka 1. ovoga članka razrađuju i konkretiziraju prikaz informacija o:

– načelu »ne nanosi bitnu štetu«,

– pokazateljima održivosti i štetnim učincima na održivost i

– promicanju okolišnih ili socijalnih obilježja i ciljeva održivih ulaganja u informacijama koje se daju potencijalnim korisnicima mirovina i korisnicima mirovina i u godišnjim financijskim izvještajima mirovinskog osiguravajućeg društva za mirovinske programe koji promiču okolišna ili socijalna obilježja, odnosno koji imaju za cilj ulagati u održiva ulaganja.

(3) Iz tehničkih razloga, standardni obrasci iz stavka 1. ovoga članka ne objavljuju se u »Narodnim novinama«.

Stupanje na snagu i primjena

Članak 62.

Ovaj će se pravilnik objaviti u »Narodnim novinama«, a stupa na snagu 1. siječnja 2025. godine.

Klasa: 011-01/24-11/01

Urbroj: 326-01-70-72-24-9

Zagreb, 29. studenoga 2024.

Predsjednik
 Upravnog vijeća
 dr. sc. Ante Žigman, v. r.